LIIKUNNAN JA URHEILUN TOIMIHENKILÖT JHL ry

VUOSIKERTOMUS 2019

YLEISTÄ Kertomusvuonna oli Liikunnan ja urheilun toimihenkilöt ry:n kahdeksas liikunnan alan JHL:n yhdistymisen jälkeen. Vuosi oli lisäksi yhdistyksemme 71 toimintavuosi. Historiikkityöryhmä on kokoontunut toimintavuoden aikana kerran, historiikin valmistumista odotetaan

Vuoden 2019 toiminta painottui jäsenistön etujen valvontaan ja yhteistoimintaneu-votteluihin. Uusi työehtosopimus astui voimaan 1.2.2018 ja se piti olla voimassa 31.1.2021 asti. Sopimus kuitenkin irtisanottiin loppuvuodesta päättymään 31.1.2020. Uuden työehtosopimuksen neuvottelut aloitettiin loppuvuodesta 2019.

HALLINTO Yhdistys järjesti toimintavuoden aikana kaksi sääntömääräistä kokousta. Kevätkokous järjestettiin 26.3.2019 Sporttitalolla ja syyskokous 19.11.2019 Ravintola Factoryssä Helsingissä. Kevätkokous käsitteli vuoden 2018 tilinpäätöksen ja toimintakertomuksen, syyskokous käsitteli vuoden 2020 toiminta- ja taloussuunnitelmat sekä teki henkilövalinnat toimintavuosille 2020-2021. Jatkossa toivotaan jäsenistön aktiivisuutta vuosikokouksiin osallistumisessa.

Yhdistyksen hallitus kokoontui vuoden aikana kuusi kertaa. Kokouksiin osallistuttiin seuraavasti:

*Stina Koivisto (6) puheenjohtaja*

*Hannu Ahonen (3) varapuheenjohtaja*

*Leena Harjula-Jalonen (4)*

*Päivi Kekäle (5)*

*Marjo Lehtinen (6) sihteeri*

*Kalevi Viskari (3)*

*Tiiu Tuomi (2)*

*Sointu Hyvönen (6)*

*Jukka Vilkki (3)*

*Pia Reutsalo (4)*

*Leila Hietala (6) taloudenhoitaja*

Yhdistyksellä on lisäksi neljä hallituksen varajäsentä, jotka ovat Mauri Blomster, Tuula Falenius, Jussi Lukula ja Jukka Nieminen.

Hallitus käsitteli kokouksissaan mm. seuraavia asioita: yhdistyksen asiat, liikuntajärjestöjen toimintaan liittyvät kysymykset, Vierumäen lomaviikot, yhdistyksen jäsenten edut ja niiden valvonta, luottamusmiesjärjestelmä sekä palkkausjärjestelmä sekä muut yhdistyksen normaalit toiminnat.

Yhdistyksen jäsenmäärä oli toimintavuoden 2019 lopussa 249 henkilöä. Jäsenistä naisia oli 149 ja miehiä 100. Vuoden aikana jäsenten määrä väheni kolmella edellisestä vuodesta. Yhdistyksen jäsenille suunnatut ajankohtaispäivät syksyllä 2019 jouduttiin perumaan vähäisen kiinnostuksen vuoksi.

Yhdistyksen pääluottamusmiehenä toimi Stina Koivisto ja varaluottamusmiehenä Hannu Ahonen.

TALOUS Yhdistyksen taloudenhoitajana toimi Leila Hietala. Toiminnantarkastajina olivat Aune Luoto ja Sirpa Pasanen sekä varatoiminnantarkastajina Pirjo Huttunen ja Anneli Miettinen.

JHL:n jäsenmaksu vuonna 2019 oli 1,38 % bruttopalkasta. Työttömyyskassan osuus jäsenmaksusta oli 0,28 %. JHL palautti jäsenmaksuista yhdistykselle 0,20 %.

Toimintakauden tilinpäätös osoitti 62,83 euron alijäämää.

MUU TOIMINTA

Opintoavustukset

Yhdistyksen jäsenillä on ollut mahdollisuus saada apurahaa omaehtoiseen ammattitietouden ja ammattitaidon kehittämiseen liittyvään koulutukseen sekä JHL:n koulutukseen. Kertomusvuoden aikana on myönnetty yksi apurahaa.

Vapaa-ajan toiminta

Virikesetelien käyttö on edelleen yksi suosituimmista jäseneduista mitä yhdistyksellä on ollut vuosittain ja siksi niiden ostamista jäsenistön käyttöön jatkettiin. Seteleiden määräksi sovittiin hallituksessa 15 kappaletta vuonna 2019. Seteleiden käyttö pysyi vuoden 2018 tasolla.

Vierumäen lomaosake

Vierumäen Loma-Aika Oy:n lomaviikkojen käyttöä jatkettiin. Ko. paikat myönnetään vuosittaisen hakumenettelyn pohjalta jäsenistön käyttöön. Urheiluopistojen vapaapaikkoja ei haettu vuonna 2019.

Yhdistyksen omien vapaa-ajan paikkojen lisäksi jaettiin tietoa JHL ry:n lomakohteista, joita on eri puolella Suomea. JHL ry tiedotti lomakohteistaan sekä niiden hakuajoista omilla verkkosivuillaan.

Huomionosoitukset

Muistamisissa on noudatettu vakiintuneita muotoja. Merkkipäivinä muistettiin jäseniä onnittelukortilla sekä entisiä ja nykyisiä hallituksen jäseniä lahjakortilla á 50 €/henkilö (2 henkeä).

TIEDOTUSTOIMINTA

Yhdistyksen tiedotusta on hoidettu infokirjein ja sähköpostitiedottein. Yhdistyksellä on omat netti- ja facebook -sivut.

LIITTEET Tilinpäätös 2019

 Toiminnantarkastajien lausunto 2019